

**РЕПУБЛИКА СРПСКА**

**ВЛАДА**

МИНИСТАРСТВО ЗА НАУЧНОТЕХНОЛОШКИ РАЗВОЈ,

ВИСОКО ОБРАЗОВАЊЕ И ИНФОРМАЦИОНО ДРУШТВО

Трг Републике Српске 1,БањаЛука;Тел:051/338–434;Факс:051/338-875;[www.vladars.net](http://www.vladars.net);E-mail: mnrvoid@mnrvoid.vladars.net

Број: 19.041/ 67-8/22

Датум: 31.10.2022. године

На основу чланова 10. и 11. Закона о студентском стандарду (''Службени гласник Републике Српске'', број: 63/21), члана 3. а у вези са чланом 6. став (1) тачка 3) Правилника о додјели студентских стипендија (''Службени гласник Републике Српске'', број: 94/21), Министарство за научнотехнолошки развој, високо образовање и информационо друштво Републике Српске *расписује*

**ЈАВНИ КОНКУРС**

**за додјелу 335 стипендија студентима високошколских установа**

**(категорија: остали студенти првог циклуса студија)**

I

Расписује се Јавни конкурс за додјелу стипендија за академску 2022/2023. годину, за категорију осталих студената првог циклуса студија, редовним студентима високошколских установа у Републици Српској које се финансирају из буџета Републике Српске, за сљедеће поткатегорије:

1. студенти из социјално угрожених породица, што доказују рјешењем о новчаној помоћи надлежног центра за социјални рад,
2. студенти- дјеца погинулих бораца и дјеца ратних војних инвалида од I до VI категорије,
3. студенти без једног или оба родитеља,
4. студенти из породице са два или више студената,
5. студенти са инвалидитетом и тешким хроничним обољењима који не остварују право на додатак за помоћ и његу другог лица,
6. студенти са пребивалиштем у изразито неразвијеним општинама Републике, утврђеним Одлуком Владе Републике Српске о степену развијености јединица локалне самоуправе у Републици Српској за 2023. годину, а то су: Берковићи, Вукосавље, Источни Дрвар, Источни Мостар, Источни Стари Град, Језеро, Калиновик, Кнежево, Крупа на Уни, Купрес, Лопаре, Ново Горажде, Осмаци, Оштра Лука, Пелагићево, Рудо, Сребреница, Трново, Чајниче и Шековићи,
7. студенти из породице са четворо и више дјеце, што доказују документацијом за свако дијете, а која је прописана у члану VI овог конкурса и
8. студенти који су били смјештени у домове за незбринуту дјецу или у хранитељске и сродничке породице до пунољетства.

II

**Општи услови за додјелу стипендија**

За додјелу стипендија из тачке I овог конкурса могу конкурисати редовни студенти који имају пребивалиште на територији Републике Српске и Брчко дистрикта Босне и Херцеговине и који испуњавају сљедеће опште услове:

1. да су држављани Републике Српске и Босне и Херцеговине,
2. да су студенти првог циклуса студија и интегрисаних студија на високошколским установама у Републици Српској,
3. да су студенти друге или виших година студија на првом циклусу студија само онолико година колико траје студиј на првом циклусу,
4. да су студенти интегрисаних студија, само онолико година колико траје интегрисани студиј, односно да су студенти од друге до пете или шесте године студија,
5. да нису обнављали ниједну годину студија,
6. да студенти на дан објављивања јавног конкурса на првом циклусу студија немају више од 26 година, oсим студената студија који трају пет или шест година, односно студената на интегрисаним студијама, немају више од 28 година и
7. да не примају стипендију из других јавних извора финансирања у академској 2022/2023. години.

III

**Посебни услов за додјелу стипендија**

Поред општих услова наведених у тачки II овог конкурса, студенти који конкуришу за додјелу стипендија морају испуњавати и сљедећи посебан услов:

* да имају положене испите из претходних година студија са просјечном оцјеном 7,50 и више.

IV

**Критеријуми за утврђивање ранг-листе студената за додјелу стипендија су:**

1. успјех у претходним студијским годинама,
2. уписана година студија и
3. социјални статус.

V

Образац пријаве **(ПРИЛОГ 3)** и образац изјаве да студент не прима стипендију из других јавних извора финансирања **(ПРИЛОГ 6)** биће доступни на Порталу Владе Републике Српске, на страници Министарства за научнотехнолошки развој, високо образовање и информационо друштво: [*www.vladars.net*](http://www.vladars.net) и на протоколу Министарства за научнотехнолошки развој, високо образовање и информационо друштво Републике Српске, Трг Републике Српске 1, Бања Лука, Административни центар Владе Републике Српске, ламела А, приземље.

VI

Уз уредно попуњен образац пријаве **(ПРИЛОГ 3)** и образац изјаве да студент не прима стипендију из других јавних извора финансирања **(ПРИЛОГ 6)** из тачке V овог конкурса, подносиоци пријаве су обавезни доставити сљeдећу документацију у оригиналу или овјереној фотокопији:

1. увјерење о држављанству,
2. увјерење о пребивалишту,
3. oвјерену копију прве странице индекса,
4. потврду о статусу редовног студента,
5. увјерење о положеним испитима са свих година студија са просјечном оцјеном,
6. потврду да студент није обнављао ниједну годину у току студија,
7. потврду да је студент положио све испите из претходне године студија (само за студенте који испуњавају овај услов),
8. овјерену изјаву да студент не прима стипендију из других јавних извора финансирања **(ПРИЛОГ 6),**
9. овјерену кућну листу,
10. потврду о школовању за чланове домаћинства на редовном школовању/студирању, а
11. за предшколску дјецу извод из матичне књиге рођених,
12. потврду да се незапослени чланови домаћинства налазе на евиденцији незапослених лица надлежног завода за запошљавање,
13. увјерење надлежне пореске управе за родитеље да се не воде као порески обвезници по основу примања, за родитеље који су незапослени а не налазе се на евиденцији незапослених лица надлежног завода за запошљавање,
14. посљедњу платну листу (овјерену и потписану) запослених чланова домаћинства/посљедњи чек од пензије,
15. посљедње рјешење центра за социјални рад о новчаној помоћи за студенте из социјално угрожених породица,
16. последње рјешење надлежног органа Републике Српске о признатом статусу дјетета ратног војног инвалида од I до VI категорије, са доказом о посљедњој исплати личне војне инвалиднине – чек,
17. рјешење надлежног органа Републике Српске о признатом праву по основу члана домаћинства породице погинулог борца, са доказом о посљедњој исплати породичне војне инвалиднине - чек,
18. извод из матичне књиге умрлих, за студенте без једног или оба родитеља,
19. потврду издату од надлежног органа да је студент до пунољетства био смјештен у дом за незбринуту дјецу, сродничку или хранитељску породицу, за студенте који су били смјештени у домове за незбринуту дјецу, хранитељску и сродничку породицу,
20. потврда о школовању на високошколској установи за сваког студента из породице са два или више студената за академску годину за коју је расписан јавни конкурс,
21. потврда/налаз да је студент са инвалидитетом који не остварује право на додатак за помоћ и његу другог лица и студент са тешким хроничним обољењем и
22. фото-копију текућег рачуна студента.

VII

Студенти који не доставе доказе за све чланове домаћинства из кућне листе, којима се утврђују приходи по члану заједничког домаћинства, не бодују се по основу прихода.

VIII

Документи из тачке VI подтачки 1) и 2) овог конкурса не смију бити старији од шест мјесеци, а документи из подтачки 3), 4), 5), 6), 7), 8), 9), 10), 12), и 13) не смију бити старији од дана објављивања овог конкурса.

IX

Подносиоци пријава морају имати отворен текући рачун на своје име у некој од банака у Републици Српској у домаћој валути.

X

Пријаве са потребном документацијом достављају се поштом или лично на адресу: „Министарство за научнотехнолошки развој, високо образовање и информационо друштво Републике Српске, Трг Републике Српске 1, Бања Лука, са назнаком ''Јавни конкурс за студентске стипендије - остали студенти''.

XI

**Непотпуне и неблаговремене пријаве се не разматрају.**

XII

Јавни конкурс се објављује у дневном листу ''Еуроблиц'' као и на Порталу Владе Републике Српске, на страници Министарства за научнотехнолошки развој, високо образовање и информационо друштво: *www.vladars.net*

XIII

Јавни конкурс остаје отворен 20 дана од дана објављивања у дневном листу ''Еуроблиц''.

XIV

Ранг-листа кандидата којима ће бити додијељена стипендија за академску 2022/2023. годину биће објављена на Порталу Владе Републике Српске, на страници Министарства за научнотехнолошки развој, високо образовање и информационо друштво: *www.vladars.net.*

МИНИСТАР

мр Срђан Рајчевић